**Noteikumu par oficiālās statistikas veidlapas paraugu bāriņtiesas darbības jomā un veidlapu iesniegšanas un aizpildīšanas kārtību projekta**  **sākotnējās ietekmes novērtējuma ziņojums**

**(anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Statistikas likuma 11.pants, kā arī šā likuma pārejas noteikumu 2.punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Valsts statistikas likums zaudējis spēku 2016.gada 1.janvārī, kad spēkā stājās Statistikas likums. Līdz ar to ir nepieciešams izdot jaunus Ministru kabineta noteikumus, pamatojoties uz Statistikas likums 11.pantā doto deleģējumu Ministru kabinetam apstiprināt statistikas iestāžu izstrādāto oficiālo statistikas veidlapu paraugus un noteikt veidlapu iesniegšanas un aizpildīšanas kārtību, kā arī šā likuma pārejas noteikumu 2.punktu, kurā noteikts, ka Ministru kabineta noteikumi jāizdod līdz 2017.gada 31.maijam.  Noteikumu projektā “Noteikumi par oficiālās statistikas veidlapu paraugiem bāriņtiesas darbības jomā un veidlapu iesniegšanas un aizpildīšanas kārtību“ (turpmāk - Noteikumu projekts) netiek mainīts līdzšinējais pārskata iesniegšanas termiņš, bet tiek paplašināts bāriņtiesām norādāmās statistiskās informācijas apjoms.  Noteikumu projektā statistiskās informācijas apjoms tiek paplašināts, lai sasniegtu Statistikas likuma 5.panta pirmās daļas 1. un 2. punktā noteiktos mērķus - normatīvo aktu vai attīstības plānošanas dokumentu izstrāde, ieviešana, uzraudzība vai novērtēšana, kā arī normatīvajos aktos noteikto valsts institūciju funkciju izpilde.  Valsts bērnu tiesību aizsardzības inspekcija īsteno bāriņtiesu darba uzraudzību un metodisko palīdzību (izņemot uzdevumus, kas noteikti Bāriņtiesu likuma VII un VIII nodaļā), analizē situāciju bērnu tiesību aizsardzības jomā, kā arī apkopo statistikas datus un pārbaužu rezultātā iegūto informāciju inspekcijas kompetences jomā un sniedz Labklājības ministrijai priekšlikumus situācijas uzlabošanai (Ministru kabineta 2005.gada 29.novembra noteikumu Nr.898 “Valsts bērnu tiesību aizsardzības inspekcijas nolikums” 2.2., 2.3., 3.7.apkašpunkts, Bāriņtiesu likuma 5.panta pirmā daļa). Un attiecīgi, īstenojot minētos uzdevumus, VBTAI ir secinājusi, ka tai ir nepieciešama detalizētākā statistiskā informācija, lai turpmāk pilnvērtīgi varētu analizēt bāriņtiesu kompetencē veiktās darbības, nodrošināt nepieciešamo metodisko palīdzību, kā arī sniegt Labklājības ministrijai priekšlikumus situācijas uzlabošanai.  Labklājības ministrija ir vadošā valsts pārvaldes iestāde bērnu un ģimenes tiesību jomā. Izstrādātais Noteikumu projekts ļaus sagatavot precīzāku datu analīzi gan bērnu un ģimenes politikas plānošanas vajadzībām, gan starptautiskajām organizācijām.  Atbilstoši kompetencei Labklājības ministrija nodrošina bērnu tiesību aizsardzības procesa kvalitātes novērtēšanu, analīzi un priekšlikumu sagatavošanu bērnu tiesību aizsardzības uzlabošanai; nodrošina ikgadējā pārskata par bērnu stāvokli valstī sagatavošanu un iesniegšanu Saeimai un Ministru kabinetam; sadarbībā ar nozaru ministrijām izstrādā ilgtermiņa valsts politikas projektus bērnu tiesību aizsardzības jomā, tai skaitā valsts politikas projektus bāreņu un bez vecāku gādības palikušu bērnu alternatīvās aprūpes jomā; sagatavo iesniegšanai Apvienoto Nāciju Organizācijas (ANO) Bērnu tiesību komitejai ziņojumu par bērnu stāvokli Latvijā un pasākumiem, kas veikti bērna tiesību nodrošināšanai (Bērnu tiesību aizsardzības likuma 62.pants).  Bāriņtiesu apkopotie dati tiek izmantoti, lai sagatavotu informāciju atbilstoši ANO Bērnu tiesību konvencijas (kurai Latvija pievienojusies 1992.gada 14.maijā):  1) 9.pantam (Dalībvalstis nodrošina, lai neviens bērns netiktu šķirts no vecākiem pret viņu gribu, izņemot tos gadījumus, kad kompetentas iestādes [...] nolemj, ka šāda šķiršana ir bērna interesēs. Šāds lēmums var būt nepieciešams īpašos gadījumos, piemēram, tad, ja vecāki nežēlīgi izturas pret bērnu vai nerūpējas par viņu.);  2) 19.pantam ( Dalībvalstis veic visus attiecīgos [...] pasākumus, lai ikvienu bērnu aizsargātu pret fizisku vai psiholoģisku vardarbību, miesas bojājumiem vai nežēlīgu, nevērīgu vai nolaidīgu izturēšanos, sliktu izturēšanos vai ekspluatāciju, tostarp pret seksuālu vardarbību, kamēr viņš ir vecāku, aizbildņu vai jebkuras citas par bērnu atbildīgas personas aprūpē);  3) 20.pantam (Bērnam, kuram īslaicīgi vai pastāvīgi nav savas ģimenes vai kuru viņa paša interesēs nedrīkst atstāt ģimenē, ir tiesības uz īpašu valsts aizsardzību un palīdzību);  4) 22.pantam (Dalībvalstis veic attiecīgus pasākumus, lai bērnam, kas vēlas iegūt bēgļa statusu vai kas tiek uzskatīts par bēgli [...], nodrošinātu pienācīgu aizsardzību un humāno palīdzību to tiesību izmantošanā);  5) 34.pantam (Dalībvalstis apņemas aizsargāt bērnus pret jebkādu seksuālu izmantošanu un seksuālu vardarbību).  Tātad, lai pilnvērtīgi sagatavotu ANO Bērnu tiesību komitejai ziņojumu par bērnu stāvokli Latvijā, ir nepieciešami detalizētāki dati, nekā tas noteikts oficiālās statistikas programmā, tostarp par lietām par aizgādības tiesību pārtraukšanu, atjaunošanu, audžuģimeņu, aizbildņu, adopcijas lietām, vardarbību pret bērnu, to izplatību un dinamiku (Ziņojuma sadaļa ”Ģimeniskā vide un alternatīvā aprūpe”), lietām par nepilngadīgām personām bez pavadības (Ziņojuma sadaļa ”Īpašie aizsardzības pasākumi”). Attiecīgi nepieciešamie dati ir iekļauti Noteikumu projektā.  Detalizētāka statistikas datu nepieciešamība ir pamatojama arī ar to, ka patlaban valstī aktīvi noris deinstitucionalizācijas process, kur būtiska loma ir tieši bāriņtiesām. Tādējādi ir būtiski, lai būtu pieejama detalizēta informācija par bāriņtiesu pieņemtajiem lēmumiem, risinot jautājumu par bērnam piemērotāko ārpusģimenes aprūpes veidu (tostarp pienākumu periodiski ik pēc 3 vai 6 mēnešiem atkarībā no bērna vecuma pārliecināties, vai konkrētajam bērnam, kas ievietots aprūpes iestādē, joprojām nav iespējams nodrošināt aprūpi ģimeniskā vidē un viņam jāturpina uzturēties šajā aprūpes iestādē), kas palīdz izvērtēt bērnu tiesību uz aprūpi ģimeniskā vidē īstenošanu.  Ņemot vērā to, ka bāriņtiesas saskaras un cita starpā pieņem lēmumus vardarbības un cietsirdības pret bērniem ģimenē gadījumos, bāriņtiesu apkopotie administratīvie dati ir vērtīgs avots, kas ļauj raksturot vardarbības pret bērniem ģimenē izplatību un dinamiku. Valsts pienākums apkopot un iesniegt datus, kas raksturo vardarbības ģimenē situāciju, izriet no vairākiem starptautiskajiem dokumentiem. Ar terminu *„vardarbība pret bērnu”* saskaņā ar ANO Vispārējo komentāru Nr.13 (2011) Par bērna tiesībām uz dzīvi, brīvu no visām vardarbības formām[[1]](#footnote-1), saprot fizisku vai psiholoģisku vardarbību, miesas bojājumus vai nežēlīgu, nevērīgu vai nolaidīgu izturēšanos, sliktu izturēšanos vai ekspluatāciju, tostarp seksuālu vardarbību.  Arī Eiropas Komisija pastiprināti uzsver nepieciešamību vērsties pret ar dzimumu saistītu vardarbību un vardarbību pret bērniem. Šī problēma ir akcentēta vairākās direktīvās, uzsverot nepieciešamību apkopot datus.  EIROPAS PARLAMENTA UN PADOMES DIREKTĪVA 2011/92/ES par seksuālas vardarbības pret bērniem, bērnu seksuālas izmantošanas un bērnu pornogrāfijas apkarošanu, un ar kuru aizstāj Padomes Pamatlēmumu 2004/68/TI preambulas 44.punktā minēts, ka Savienībai arī turpmāk būtu jāpilnveido darbs saistībā ar metodiku un datu vākšanas metodēm, lai izstrādātu salīdzināmu statistiku.  EIROPAS PARLAMENTA UN PADOMES DIREKTĪVA 2012/29/ES, ar ko nosaka noziegumos cietušo tiesību, atbalsta un aizsardzības minimālos standartus un aizstāj Padomes Pamatlēmumu 2001/220/TI preambulas 66.punktā uzsvērts, ka sistemātiska un atbilstīga statistikas datu vākšana ir atzīta par būtisku efektīvas politikas veidošanas elementu to tiesību jomā, kas noteiktas šajā direktīvā.  Šīs direktīvas 28.pantā dalībvalstīm ir noteikts pienākums līdz 2017. gada 16. novembrim un pēc tam reizi trijos gados darīt Komisijai zināmus pieejamos datus par to, kā cietušie ir piekļuvuši tiesībām, kas noteiktas šajā direktīvā.  2014.gada 5.jūnijā tika apstiprināti Padomes secinājumi „Visu vardarbības formu pret sievietēm un meitenēm, tai skaitā sieviešu dzimumorgānu kropļošanu, novēršana un apkarošana”[[2]](#footnote-2), kur dalībvalstis ir aicinātas uzlabot datu par vardarbības pret sievietēm apkopošanu, tai skaitā reģistrējot informāciju par cietušo un vardarbības veicēju, dalījumā pēc dzimuma, vecuma un cietušā un vardarbības veicēja savstarpējām attiecībām, par notiesājošajiem spriedumiem un piespriestajiem sodiem.  Vairākas starptautiskās organizācijas iepriekš ir izteikušas bažas, ka ir nepietiekami dati par vardarbības ģimenē izplatību Latvijā. Piemēram, ANO Konvencijas par jebkuru Sieviešu diskriminācijas izskaušanu (CEDAW) komiteja, 31.sesijas laikā izskatot Latvijas apvienoto ziņojumu par konvencijas izpildi, sagatavoja ieteikumus Latvijai[[3]](#footnote-3), tai skaitā, izsakot nožēlu, ka nav pietiekamu datu un informācijas par to, cik lielā mērā ir izplatīta pret sievietēm vērstā vardarbība, tai skaitā par vardarbību ģimenē. Komiteja mudināja dalībvalsti nostiprināt savu datu vākšanas sistēmu, atsevišķi norādot dzimumu un informāciju par pret sievietēm vērstās vardarbības raksturu un mērogu, tai skaitā par vardarbību ģimenē, un iekļaut šo informāciju savā nākamajā kārtējā ziņojumā.  ANO Bērnu tiesību komiteja (CRC) 2006. gada 28. jūnija rekomendācijās CRC/C/LVA/CO/2, kas gatavotas, izvērtējot 2006. gada 16. maijā Latvijas ziņojumu[[4]](#footnote-4), izteica bažas, ka vardarbība pret bērniem ir plaši izplatīta problēma un ka vardarbība ģimenē bieži vien tiek uztverta kā privāta problēma. Rekomendācijās Komiteja pauda bažas par to, ka joprojām nav dezagregēti sistematizēti un visaptveroši dati, lai būtu iespējams analizēt faktorus, kas jo īpaši nosaka neaizsargāto bērnu grupu situāciju un Komiteja ieteica dalībvalstij veikt pasākumus tādu sistematizētu un visaptverošu datu vākšanai un grupēšanai, kā arī apsvērt iespēju veikt padziļinātus analītiskus pētījumus par bērniem, kas ir īpaši neaizsargāti: par bērniem, kuri cietuši no vardarbības, nevērības vai sliktas izturēšanās, par ielu bērniem, par bērniem ar invaliditāti un bērniem ar īpašām vajadzībām, par bērniem, kas ilgstoši atrodas iestāžu aprūpē vai dzīvo internātskolās.  Tāpat Komiteja arī pauda bažas par to, ka trūkst sistemātiski vāktu datu, kas atspoguļotu vardarbības pret bērniem apjomu, un ka trūkst atbilstošu pasākumu un mehānismu šīs problēmas risināšanai un Komiteja mudināja dalībvalsti pilnveidot spēkā esošos tiesību aktus attiecībā uz bērnu aizsardzību pret visu veidu vardarbību un nodrošināt sistemātisku datu vākšanu par vardarbību pret bērniem.  Arī ANO Bērnu tiesību komitejas 2016.gada 29.janvārī pieņemtajos noslēguma apsvērumiem par Latvijas trešo līdz piekto periodisko ziņojumu par konvencijas izpildi Latvijai ir sniegti ieteikumi pilnveidot datu uzskaites sistēmu.  Komiteja atzinīgi novērtēja izdevumā “Bērni Latvijā” nepārtraukti publicētos statistikas datus par bērniem paaugstināta riska situācijās (kopš 2004. gada), Iekšlietu ministrijas Nepilngadīgo personu atbalsta informācijas sistēmu, lai apstrādātu informāciju par bērniem krīzes situācijās (kopš 2012. gada), dažādus tematiskos pētījumus un paveiktos darbus, lai izstrādātu informācijas sistēmu par bēgļiem un patvēruma meklētājiem. Taču Komiteja izteica bažas par visaptverošas informācijas sistēmas trūkumu un ievadīto datu kvalitāti un ieteica dalībvalstij izstrādāt visaptverošu informācijas sistēmu, kas aptver visas Konvencijas jomas, kā arī stiprināt valsts datu operatoru kapacitāti laicīgai un pareizai datu ievadīšanai dažādās informācijas sistēmās. Tāpat Komiteja ieteica dalībvalstij, definējot, apkopojot un izplatot statistikas datus, ņemt vērā konceptuālo un metodoloģisko ietvaru, kas sniegts ANO Augstā cilvēktiesību komisāra biroja ziņojumā “Cilvēktiesību rādītāji: novērtēšanas un īstenošanas vadlīnijas”.  ANO Bērnu tiesību komitejas 2016.gada 29.janvārī pieņemtajos noslēguma apsvērumos par Latvijas sākotnējā ziņojuma par konvencijas papildu protokola par tirdzniecību ar bērniem, bērna prostitūciju un bērna pornogrāfiju izpildi Komiteja ieteica dalībvalstij izstrādāt un ieviest visaptverošu, koordinētu un efektīvu datu vākšanas, analīzes, uzraudzības un ietekmes novērtēšanas sistēmu par visām Papildu protokola darbības jomām, tostarp bērna prostitūciju, bērna pornogrāfiju un bērna seksa tūrismu. Komiteja norādīja, ka datiem jābūt detalizēti izdalītiem cita starpā atbilstoši dzimumam, vecumam, tautībai, etniskajai izcelsmei, reģionam un sociālekonomiskajam stāvoklim, īpašu uzmanību pievēršot bērniem, kuri ir pakļauti riskam kļūt par Papildu protokolā iekļautu noziedzīgu darbību upuriem.  Bāriņtiesa ir atbildīga par ikviena attiecīgajā pašvaldībā nonākuša bērna drošību un aizsardzību. Ārvalstnieku bērni, kuri palikuši bez vecāku pavadības, ir viena no visneaizsargātākajām bērnu grupām. Tādēļ šiem bērniem ir pievēršama īpaša uzmanība, veicot regulāru bērnu situācijas pārraudzību. Viens no veidiem, kā politikas plānošanas līmenī iespējams sekot līdzi bez vecāku gādības palikušo bērnu tiesību aizsardzības nodrošināšanai, ir ikgadējo galveno statistisko rādītāju apkopošana no bāriņtiesām, veidojot vienotu statistisko pārskatu par bāriņtiesu darbību.  Jautājumā par statistisko datu apkopošanas nepieciešamību par nepilngadīgām personām bez pavadības nepieciešams norādīt ANO Bērnu tiesību komitejas pausto nostāju. Saskaņā ar komitejas pieredzi datiem un statistikai, kas tiek apkopota par nepilngadīgām personām bez pavadības ir raksturīgi trūkumi: tā ir ierobežota ar statistiku par personu skaitu, kas ieradušies vai patvēruma pieteikumu skaitu. Šādi dati ir nepietiekami, lai varētu veikt detalizētu analīzi par bērnu tiesību nodrošināšanu. Vēl jo vairāk, nereti ar šādu datu apkopošanu nodarbojas vairākas ministrijas un aģentūras, vēl vairāk apgrūtinot tālāku bērnu situācijas analīzi, turklāt radot pamatu bažām attiecībā uz konfidencialitāti un bērna tiesībām uz privātumu. Ievērojot minēto, detalizētas un integrētas datu vākšanas sistēmas attīstīšana par nepavadītiem un nošķirtiem bērniem ir priekšnosacījums, lai attīstītu efektīvu politiku, lai nodrošinātu šādu bērnu tiesību ievērošanu. Šādā sistēmā apkopotajiem datiem ideālā gadījumā vajadzētu aptvert vismaz šādu informāciju: pamata biogrāfiskie dati par katru bērnu (arī vecumu, dzimumu, izcelšanās valsti, pilsonību, etnisko grupu); kopējais nepavadīto un nošķirto bērnu skaits, kuri centušies iekļūt valstī un bērnu skaits, kuriem šāda iespēja ir tikusi liegta; patvēruma pieteikumu skaits; likumīgo pārstāvju un aizbildņu skaits, kuri iecelti šādiem bērniem; juridiskais un migrācijas statuss (piemēram, patvēruma meklētājs, bēglis, persona ar termiņuzturēšanās atļauju); dzīves apstākļi (piemēram, institūcija, ģimene vai patstāvīga dzīve); skolas vai profesionālas izglītības iestādes apmeklēšana; ģimenes atkalapvienošana; bērnu skaits, kuri atgriezušies savā izcelsmes valstī. Papildus iepriekš minētajam valstīm būtu ieteicams apsvērt arī kvalitatīvu datu vākšanu, kuri ļautu analizēt jautājumus, kuri palikuši nepietiekami atrisināti, piemēram, nepavadīto bērnu un nošķirto bērnu pazušanas gadījumi un cilvēku tirdzniecības apdraudējums šai bērnu mērķa grupai (ANO Bērnu tiesību komitejas 2005.gada 1.septembra vispārējais komentārs nr.6(2005) (CRC/GC/2005/6) “Apiešanās ar nepavadītajiem un nošķirtajiem bērniem ārpus šo bērnu izcelsmes valsts”, 98., 99.un 100.paragrāfs).  Līdz šim dati, kas nav iekļauti bāriņtiesu pārskatā par darbu, tostarp, dati par bāriņtiesu lēmumiem saistībā ar nepilngadīgo personu bez pavadības lietām, par pieteikumu skaitu, ko bērnu interesēs iesniegusi bāriņtiesa ar lūgumu tiesai nodrošināt pagaidu aizsardzību pret vardarbību u.c., katru reizi tiek pieprasīti bāriņtiesām atsevišķi, kas savukārt apgrūtina gan bāriņtiesu darbu, gan arī Valsts bērnu tiesību inspekcijas un Labklājības ministrijas darbu.  Tādējādi pārskatā turpmāk:  - būs jāiekļauj statistiskā informācija, par pieteikumu skaitu tiesai, ko bērna interesēs iesniegusi bāriņtiesa, lūdzot nodrošināt pagaidu aizsardzību pret vardarbību*.* Kopš 2014.gada 1.jūlija līdz ar grozījumiem Bāriņtiesu likumā bāriņtiesa bērna interesēs var iesniegt tiesai pieteikumu par pagaidu aizsardzību pret vardarbību, ja bērna vecāks vai aizbildnis objektīvu iemeslu dēļ to nav iesniedzis;  - būs jānorāda personu skaits, kurām pārskata gadā ar bāriņtiesas lēmumu pārtrauktas aizgādības tiesības, ja konstatēts, ka vecāks ļaunprātīgi izmantojis savas tiesības, nepildot tiesas nolēmumu lietā, kas izriet no aizgādības vai saskarsmes tiesībām. Atbilstoši grozījumiem Bāriņtiesu likumā, kas stājās spēkā 2015.gada 3.decembrī, bāriņtiesai ir pienākums izvērtēt, vai vecāks ļaunprātīgi izmanto savas tiesības, kā arī informē tiesu izpildītāju par izvērtējuma rezultātiem vai pieņemtajiem lēmumiem, ja saņemts no tiesu izpildītāja akts par to, ka lietā, kas izriet no aizgādības tiesībām, tiesu izpildītāja noteiktajā laikā un vietā bērns nav sastapts, vai arī saņemts akts par nolēmuma nepildīšanu lietā, kas izriet no saskarsmes tiesībām;  - jaunā sadaļā būs jānorāda informācija par bāriņtiesas veiktajām darbībām nepilngadīgo personu bez pavadības (trešās valsts valstspiederīgie vai bezvalstnieki) lietās;  - būs jānorāda bērnu skaits, kuri uzturas aprūpes un rehabilitācijas institūcijā ilgāk par trim vai sešiem mēnešiem;  - papildus pārskatā precizēti atsevišķi statistikas rādītāji par adopcijas lietām, aizbildnības un aizgādnības lietām, kā arī bāriņtiesu lēmumiem un to pārsūdzību.  Vienlaikus Noteikumu projektā paredzēts noteikt, ka Valsts bērnu tiesību aizsardzības inspekcija apkopo bāriņtiesu iesniegtos pārskatus par bāriņtiesu darbu, un šo kopsavilkumu iesniedz Centrālajā statistikas pārvaldē līdz kārtējā gada 1.aprīlim.  Noteikumu projekts paredzēts statistikas plānošanas periodam, sākot ar bāriņtiesu pārskatiem par 2017.gadu, kuri tiks vākti 2018.gadā un šie rādītāji tiks iekļauti Oficiālā statistikas programmā 2018. - 2020.gadam. |
| 3. | Projekta izstrādē iesaistītās institūcijas | Labklājības ministrija, Valsts bērnu tiesību aizsardzības inspekcija. |
| 4. | Cita informācija | Izvērtēta Noteikumu projekta atbilstība Ministru kabineta 2016.gada 20.decembra noteikumiem Nr. 813 “Noteikumi par Oficiālās statistikas programmu 2017.-2019.gadam” (turpmāk – Oficiālā statistikas programma), vienlaikus to saskaņojot arī ar Centrālo statistikas pārvaldi. Noteikumu projekts satur prasību pēc detalizētākas datu apkopošanas, nekā tas ir noteikts Oficiālā statistikas programmā, lai nodrošinātu starptautisko saistību izpildi, kā arī lai Valsts bērnu tiesību aizsardzības inspekcija turpmāk pilnvērtīgi varētu analizēt bāriņtiesu kompetencē veiktās darbības un nodrošināt tām nepieciešamo metodisko palīdzību, kā arī sniegt Labklājības ministrijai priekšlikumus situācijas uzlabošanai.  Lai nodrošinātu statistisko konfidencialitāti un trešajai personai nebūtu iespējas identificēt fizisku personu, Valsts bērnu tiesību aizsardzības inspekcija apkopo bāriņtiesu iesniegtos pārskatus par bāriņtiesu darbu un savā tīmekļa saitē publicē tikai kopsavilkumu.  Detalizētāka informācija tiks sniegta tikai kā ierobežotas pieejamības informācija uz rakstiska pieprasījuma pamata, kurā tiks norādīts datu izmantošanas mērķis. |

|  |  |  |
| --- | --- | --- |
| **II.** **Tiesību akta projekta ietekme uz sabiedrību, tautsaimniecības attīstību**  **un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts tiešā veidā attiecas uz bāriņtiesām un Valsts bērnu tiesību aizsardzības inspekciju.  Pēc Valsts bērnu tiesību aizsardzības inspekcijas sniegtajiem datiem Latvijā uz 2017.gada 1.martu bija 132 bāriņtiesas. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts šo jomu neskar. |
| 3. | Administratīvo izmaksu monetārs novērtējums | Analizējot administratīvo izmaksu monetāro ietekmi par Noteikumu projekta 4.punktu, tiek pieņemts, ka bāriņtiesu iesniegtos pārskatus apkopo un attiecīgo kopsavilkumu CSP iesniedz Valsts bērnu tiesību aizsardzības inspekcijas amatpersona, kuras atalgojums atbilst 11.mēnešalgu grupas 3.kategorijai ar vidējo darba samaksas apmēru 905.55 euro/mēn.  C (kopsavilkuma sagatavošana un iesniegšana CSP) = (vidējais vecākā eksperta atalgojums - 5.66 euro/h x patērētais laiks – 125 h ) x (amatpersonu skaits - 1 x kopsavilkuma sagatavošana un iesniegšana -1 ) = 707.5euro gadā  Attiecībā uz Noteikumu projekta 2.punktu tiek pieņemts, ka administratīvās izmaksas bāriņtiesaisastāda:  Maza bāriņtiesa (piem, Skrīveru novada bāriņtiesa, Jaunpiebalgas novada bāriņtiesa)  C (veidlapas iesniegšana VBTAI) = (vidējais bāriņtiesas locekļa atalgojums 5.55 euro/h x patērētais laiks – 5 h) x (personu skaits - 1 x iesniegšana – 1 reizi gadā) = 27.7 euro gadā  Vidēji liela bāriņtiesa (piem., Kandavas nov., Balvu novads bāriņtiesa)  C (veidlapiesniegšana VBTAI) = (vidējais bāriņtiesas locekļa atalgojums 5.55 euro/h x patērētais laiks – 20 h) x (personu skaits - 1 x iesniegšana – 1 reizi gadā) = 111 euro gadā  Liela bāriņtiesa (piem., Liepājas pilsētas bāriņtiesa, Daugavpils pilsētas bāriņtiesa)  C (veidlapas aizpildīšana un iesniegšana VBTAI) = (vidējais bāriņtiesas locekļa atalgojums 5.55 euro/h x patērētais laiks – 40 h) x (personu skaits - 2 x iesniegšana – 1 reizi gadā) =  444 euro gadā |
| 4. | Cita informācija | Nav. |

|  |  |
| --- | --- |
| **IV. Tiesību akta projekta ietekme uz spēkā esošo tiesību normu sistēmu** | |
| Nepieciešamie saistītie tiesību aktu projekti | Grozījumi Ministru kabineta 2016.gada 20.decembra noteikumos Nr.813 “Noteikumi par Oficiālā statistikas programmu 2017.- 2019.gadam”, lai precizētu publicējamās statistikas sarakstu. |
| Atbildīgā institūcija | Centrālā statistikas pārvalde. |
| Cita informācija | Nav |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | EIROPAS PARLAMENTA UN PADOMES DIREKTĪVA 2011/92/ES par seksuālas vardarbības pret bērniem, bērnu seksuālas izmantošanas un bērnu pornogrāfijas apkarošanu, un ar kuru aizstāj Padomes Pamatlēmumu 2004/68/TI. |
| 2. | Citas starptautiskās saistības | ANO Bērnu tiesību konvencija. |
| 3. | Cita informācija | Nav. |

|  |  |  |  |  |  |  |  |
| --- | --- | --- | --- | --- | --- | --- | --- |
|  | | | | | | |  |
| **1. tabula Tiesību akta projekta atbilstība ES tiesību aktiem** | | | | | | |
| A | B | | C | | D | |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos | |
| 28.pants | Noteikumu projekta pielikums | | Atbilst. | | Neparedz stingrākas prasības. | |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Noteikumu projekts šo jomu neskar. | | | | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Noteikumu projekts šo jomu neskar. | | | | | |
| Cita informācija | Nav. | | | | | |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | | | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | | ANO Bērnu tiesību konvencija. | | | | |
| A | | B | | C | | |
| Starptautiskās saistības (pēc būtības), kas izriet no norādītā starptautiskā dokumenta.  Konkrēti veicamie pasākumi vai uzdevumi, kas nepieciešami šo starptautisko saistību izpildei | | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.  Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.  Norāda institūciju, kas ir atbildīga par šo saistību izpildi pilnībā | | |
| Valsts pienākums vākt sistematizētus un visaptverošus datus par bērniem, kas ir īpaši neaizsargāti, un par vardarbību pret bērniem. | | Noteikumu projekta pielikums. | | Atbilst. | | |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | | Nav pretrunā. | | | | |
| Cita informācija | | Nav. | | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts ir publicēts Labklājības ministrijas tīmekļa vietnē sadaļā „LM dokumentu projekti”, tādējādi dodot iespēju sabiedrībai līdzdarboties tiesību akta izstrādes procesā. |
| 2. | Sabiedrības līdzdalība projekta izstrādē | Lai informētu sabiedrību par projektu un dotu iespēju izteikt par to viedokļus, Noteikumu projekts 2017.gada 21.februārī ievietots Labklājības ministrijas tīmekļa vietnē un termiņš viedokļa izteikšanai tika noteikts 2017.gada 6.marts.  Vienlaikus Noteikumu projekts saskaņošanai tika nosūtīts arī Latvijas Bāriņtiesu darbinieku asociācijai. |
| 3. | Sabiedrības līdzdalības rezultāti | Priekšlikumi un iebildumi par Noteikumu projektu netika saņemti. Tostarp arī Latvijas Bāriņtiesu darbinieku asociācija norādīja, ka konceptuālu iebildumu vai ierosinājumu par Noteikumu projektu nav. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts bērnu tiesību aizsardzības inspekcija, bāriņtiesas, Labklājības ministrija. |
| 2. | Projekta izpildes ietekme uz pār­valdes funkcijām un institucionālo struktūru.  Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | Noteikuma projekta izpildi bāriņtiesas, Valsts bērnu tiesību aizsardzības inspekcija nodrošinās esošo funkciju un cilvēkresursu ietvaros.  Jaunas valsts institūcijas netiek radītas, esošās institūcijas netiek likvidētas vai reorganizētas. |
| 3. | Cita informācija | Nav |

*Anotācijas III sadaļa - noteikumu projekts šo jomas neskar.*

Labklājības ministrs J.Reirs

05.06.2017.

K.Venta-Kittele

67021610, [kristine.venta-kittele@lm.gov.lv](mailto:kristine.venta-kittele@lm.gov.lv)

V.Boļšakova

67782956, [viktorija.bolsakova@lm.gov.lv](mailto:viktorija.bolsakova@lm.gov.lv)

L.Neikens

67021673, lauris.neikens@lm.gov.lv

1. http://www2.ohchr.org/english/bodies/crc/docs/CRC.C.GC.13\_en.pdf [↑](#footnote-ref-1)
2. http://www.consilium.europa.eu/uedocs/cms\_Data/docs/pressdata/en/jha/143103.pdf [↑](#footnote-ref-2)
3. <http://www.lm.gov.lv/text/332>

   Jaunāko CEDAW ziņojumu Latvija vēl nav iesniegusi (informācija uz 2012.gada 1.maiju). [↑](#footnote-ref-3)
4. <http://www.lm.gov.lv/upload/berns_gimene/bernu_tiesibas/lv_crc.doc>

   Jaunākais ziņojums vēl netika iesniegts (informācija uz 2012.gada 1.maiju). [↑](#footnote-ref-4)